Araknofobia (elokuva)

Araknofobia () on vuonna 1990 ensi-iltansa saanut yhdysvaltalainen jännityselokuva. Elokuvan on ohjannut Frank Marshall, ja sen rooleissa nähdään muun muassa Jeff Daniels ja John Goodman.
Elokuvan nimi tulee hämähäkkipelkoa tai -kammoa tarkoittavasta sivistyssanasta.
Juoni.
Tutkimusretkellä Etelä-Amerikan viidakossa tutkijaryhmä löytää uuden hämähäkkilajin. Heidän tutkiessaan löydöksiä tarkemmin yksi hämähäkki karkaa ja tappaa yhden retkikunnan jäsenistä. Karannut hämähäkki piiloutuu arkkuun, joka lähetetään kuolleen tutkijan kotikaupunkiin Yhdysvaltoihin.
Arkun saavuttua pieneen kalifornialaiseen Canaiman syrjäkaupunkiin sen mukana matkannut hämähäkki pesiytyy alueelle ja alkaa saalistaa alueen ihmisiä ravinnokseen. Samaan aikaan kaupunkiin muuttaa uusi lääkäri Ross Jennings (Jeff Daniels) perheineen. Tohtori Jennings muuttaa kaupunkiin jatkaakseen eläkkeelle jäävän paikallisen tohtori Metcalfin tointa, mutta Metcalf päättääkin siirtää eläkkeelle siirtymistään myöhemmäksi. Metcalfin mielen muutos aiheuttaa ensin harmia Jenningsin perheelle, koska ensin näyttää siltä ettei luvattua työtä olekaan. Lopulta tilanteen ratkaisee Jenningsien naapuri, rouva Hollins (Mary Carver), joka ehdottaa juhlien järjestämistä, jotta kaupunkilaiset voisivat tutustua tohtori Jenningsiin, olihan aikanaan samanlaiset juhlat pidetty myös tohtori Metcalfin saapuessa. Juhlien ansiosta myös tohtori Jennings saa kaupunkilaisia potilaikseen. 
Canaimassa sattuu useita outoja kuolemia, joille tohtori Jennings ei löydä terveyteen liittyvää selitystä. Jennings epäilee syylliseksi hämähäkkiä, mutta tohtori Metcalf ei usko siihen, vaan pitää sattuneita kuolemia olosuhteista huolimatta luonnollisina. Metcalf pikemminkin jopa vihjailee Jenningsin myötävaikuttaneen kuolemiin. Lopulta tohtori Metcalfista tulee yksi hämähäkkien uhreista hämähäkin purressa juuri nukkumaan menossa olevaa Metcalfia. 
Usean sattuman kautta Etelä-Amerikasta tullut hämähäkki on pesiytynyt tohtori Jenningsin asuinrakennukseen, alkanut lisääntyä ja levittää kuolemaa ympäristöönsä. Uhreina ei ole pelkästään ihmisiä, vaan myös paljon hyönteisiä; esimerkiksi alueen heinäsirkkojen määrän äkillinen vähentyminen ihmetyttää Jenningsiä ja kaupungin amerikkalaisen jalkapallojoukkueen valmentajaa Henry Beechwoodia (Peter Jason), joka rouva Hollinsin järjestämien juhlien jälkeen pyytää Jenningsiä tekemään joukkueensa pelaajille terveystarkastuksen. Harjoitusten aikana eräs pelaajista menehtyy hämähäkin puremaan. Saman kohtalon kokee rouva Hollinskin.
Jennings haluaa tutkia jo haudattuja ruumiita, mitä pikkukaupungissa ei katsota hyvällä. Jenningsin onnistuu kuitenkin taivutella piirikunnan kuolinsyyntutkija (James Handy) puolelleen. Tohtori Jennings saa lisäksi apua muun muassa eräältä paikalliselta hyönteistuhoajalta (John Goodman). Jennings ottaa yhteyttä myös hyönteistutkija James Athertoniin (Julian Sands), joka kiireidensä vuoksi lähettää ensin paikalle vain avustajansa (Jenningsin pettymykseksi), mutta kuultuaan tältä pikkukaupungin vakavasta hämähäkkiuhkasta, Atherton päättää lähteä myös itse paikan päälle Canaimaan. Tutkiessaan Jenningsin latoa, Atherton joutuu kuitenkin itsekin hämähäkin surmaamaksi. 
Tohtori Jenningsin elämää vaikeuttaa myös vakavaluontoinen pelko hämähäkkejä kohtaan, araknofobia. Fobia juontuu hänen lapsuudestaan, jolloin hän säikähti jalallaan ollutta hämähäkkiä. Elokuvan lopussa Jennings joutuu kohtaamaan pelkonsa onnistuen surmaamaan hämähäkkiyhdyskunnan johtavat yksilöt samalla kun paikallinen hyönteistuhoaja pääosin onnistuu muun yhdyskunnan hävittämisessä. Lopulta Jenningsin perhe palaa juurilleen San Franciscoon.